కెమెరా
వాడుకకి అనువుగా చేతిలో ఇమిడే చిత్రపటాలను రూపొందించేందుకు వీలుపడే కెమెరాని మొట్టమొదట 1685లో జోహాన్ జాహ్న్ రూపొందించాడు. నిల్వ ఉంచే దారి లేకపోవటంతో అప్పట్లో ఏర్పడిన ప్రతిబింబాన్ని చిత్రపటంగా మరల గీసేవారు. అయితే సూర్యరశ్మి సోకినచో రంగులు వెలిసిపోవటం లేదా రంగులు ముదరటం అప్పటికే మానవాళికి తెలుసు. కెమెరా అబ్స్క్యూరాలో కాంతి తాత్కాలితంగా గీసే ఈ చిత్రలేఖనాలతో ప్రేరణ చెందిన చాలామంది ప్రయోగకర్తలు వీటిని శాశ్వతంగా ముద్రించటానికి కావలసిన పదార్థాలని కనుగొనే ప్రయత్నంలో పడ్డారు.
పెట్టె కెమెరా
తాము రూపొందించిన ఫార్మాట్ లో ఫిలిం చుట్ట అమ్ముడుపోవటానికి ఈస్ట్‌మన్‌ కొడాక్‌, కొడాక్ నెం. 1 (బ్రౌనీ 1) అనే కెమెరాను నిర్మించింది. నిపుణులు కాని, ఫోటోగ్రఫీ ఔత్సాహికులను దృష్టిలో ఉంచుకొని వాడకం లో సౌలభ్యం కొరకు ఈ కెమెరా తయారు చేయబడింది. అప్పట్లో ఉన్న కెమెరాల వలె మడతపెట్టటం/విప్పటం వంటివి లేకుండా, అమరికలలో ఎటువంటి మార్పులు చేయనవసరం లేకుండా సరళంగా దీని నిర్మాణం చేయబడింది. 1901 లో విడుదలైన కొడాక్ నెం. 2 (బ్రౌనీ 2) విషయంలో ఈ లక్షణాలు మరింత ప్రస్ఫుటంగా కనిపించేవి.